Stap in die kleurryke Bo-Kaap | News24
Stap in die kleurryke Bo-Kaap
Die Stigting vir Bemagtiging deur Afrikaans (SBA) gaan weer vanjaar sy loopskoene aantrek om Erfenisdag deur die strate van die Bo-Kaap te vier, en almal is genooi.
Met dié 7 km-stap hoop die organisasie om mense van verskillende agtergronde bymekaar te bring, en daarom word lesers genooi om op Saterdag 24 September saam te stap.
Die stap begin om 10:00 en inskrywing is gratis, maar stappers moet nog steeds registreer. Dít sal om 07:30 en 09:30 by die Boorhaanolsentrum, Pentzstraat 26 in die Bo-Kaap plaasvind. Hierdie is ook die begin- en eindpunt van die stap.
Elke stapper se inskryfnommer is 'n spesifieke idioom om ook Afrikaanse idiome as 'n taalerfenis te laat herleef.
By die eindpunt sal daar lekker Kaaps-Maleise kos soos aknie, roti, kerrie, samoosas, koesisters, melktert en baie meer te koop wees. Terwyl deelnemers en besoekers smul, sal hulle vermaak word deur die Jaloersbokkies en die Zinnias, 'n Kaaps-Maleise koor.
Daar is natuurlik ook die asemrowende uitsig aan die voet van Seinheuwel om na uit te sien.
Die stap, teen hierdie geskiedkundige en kleurryke agtergrond, is bedoel vir die hele gesin.
Vandag is die Bo-Kaap bekend vir sy tradisionele kookkuns, helderkleurige huise en romantiese nou keisteenstrate.
Afrikaans, en meer spesifiek "Afri-Kaaps", is die leidende taal in die Bo-Kaap, waar die oorgrote meerderheid inwoners die Moslemgeloof volg. Die wortels van Afrikaans lê natuurlik ook in die BoKaap, soos die ikoniese Bo-Kaapse taalkenner, dr. Achmat Davids, bevind het. Terwyl Hollands gepraat was, het die inwoners van die Bo-Kaap, wat meestal slawe was, reeds Afrikaans gepraat.